যে দেশে অনন্তকাল থেকে যেতে ইচ্ছে করে, যে জায়গা থেকে আর কখনো ফিরতে চায় না মন, সেই স্থানের নাম কালিমপং। দার্জিলিং থেকে দুই কি আড়াই ঘণ্টার পথ। আমরা অবশ্য যাচ্ছি শিলিগুড়ি থেকে। কিছু দূর যেতেই শীতল ছায়া ও হাওয়ার স্পর্শ পেয়ে ভালই লাগছে। সমতল থেকে আস্তে আস্তে গাড়ি পাহাড়ের পাদদেশ ধরে তৈরি সড়কে গিয়ে উঠলো। একটু পরেই দেখি পাহাড়শ্রেণির পাদদেশে বয়ে চলেছে একটা নদী। খরস্রোতা ও সরু। একদম ছবির মতো দৃশ্য। আমাদের সামনে লাইন ধরে দাঁড়িয়ে আছে গগনস্পর্শী ঘন বনঘেরা পাহাড়। পাহাড়ের পায়ে পায়ে কুলুকুলু ঢেউ খেলে বয়ে যাচ্ছে আঁকাবাঁকা নদী। পাহাড়ের মাথায় আবার বাসা বেঁধেছে সাদা সাদা মেঘপুঞ্জ। কি যে ভালো লাগলো কেমন করে বলি! আমাদের গাড়ির নেপালি ড্রাইভার মদন জানালো এই নদীর নাম তিস্তা। হায় আল্লাহ! বাংলাদেশের সেই তিস্তার উৎসধারার কাছে আমরা! সত্যিই মহাসৌভাগ্যবান আমরা! আর দুর্ভাগা হলাম যখন দেখলাম অনেক বিদ্যুৎ বাঁধ বসানো হয়েছে তিস্তার গতিপথে।